Á ḿbū ébulú Sédésias, ǹkúkúmá yǎ Yúda, á ngɔn awômo, ńdɔ Nabukodonosor, ǹkúkúmá yǎ Babilón á ngázu lúman ai Yērúzalɛm ai ǹkunda bítá wóé ósə, ńdɔ̄ bə́ ngádili tísɔn. 2Á ḿbū awômo ai m̀bɔ́g Sédésias, á ngɔn nyina étɔ̄á məlú ébǔl, ńdɔ alɔ́ŋ á ngáyâban á ḿfǐm yā tísɔn. 3Bəzimbi bə́ ǹkúkúmá yǎ Babilón bə́sə̄ bə́ ngányián á ńnam étē, bə́ vúlú mīńkán myábán á ḿbɛ̄ yā zə̄zǎŋ: Nergal Sarɛsɛr, yǎ Sîn Magir, Nebu Sarsekim, ǹdzóe bəbɔ bísíé yā ndá ǹkúkúmá, Nergal Sarɛsɛr, məngi məngi ǹnén, ai bívɛ̂d man bí ńkúkúmá yǎ Babilón bísə bivɔ́g. 4Á yén Sédésias, ǹkúkúmá yǎ Yúda, ai bəbɔ bítá bóé bə́sə̄ bə́ ngáyén bɔ̄, bə́ ngatúb fɔ̄ɔ̄, bə́ kwíí á tísɔn ai alú, ḿfág yā ngádan ǹkúkúmá, bə́ kíí á ḿbɛ̄ yā zāŋ mim̀fim míbɛ̄; ńdɔ̄ bə́ ngáyəm zěn ḿfág yǎ Araba. 5Hədá, ńdɔ miǹkunda bítá Bəkaldéan mí ngátsídān bɔ́ á zud bə́ kpāān Sédésias a ḿbómbō sí yā Yēríko. Ńdɔ̄ bə́ ngábi nyé ńkōm, bə́ kə́lə́ ai nyé á Rivla, ǎ ńnǎm yā Hamat, ábə Nabukodonosor, ǹkúkúmá yǎ Babilón yǎ á ngābɔ̄ nâ bə́ dzɔs ádzó dí. 6Ńdɔ ǹkúkúmá yǎ Babilón á ngābɔ̄ nâ bə́ tsíg bɔ́n bə́ Sédésias á mís móé étē, ńdɔ̄ fə ǹkúkúmá yǎ Babilón á ngābɔ̄ nâ bə́ tsíg bətí bóé yā Yúda. 7Á mvús ńdɔ a ngáman twí Sédésias mís, bə́ tīndí nye məsúŋ nə́ bə́ kə ai nyé á Babilón. 8Ḿfág ndá ǹkúkúmá ai məndá mim̀faŋ mí bod, Kaldéan bə́ mān mɔ dígi, bə́ mān búg mim̀fǐm yā Yērúzalɛm. 9Ńdɔ Nabuzaradân, ǹdzóe bənɔ́nī bəzimbi, a ngákə ai é bod bə́sə̄ bə́ ngálígī á tísɔn miǹkóm á Babilón; fǔfulu ai é bod bə́sə̄ bə́ ngádaŋ á ngām dzīē ai məbugǎ yā bəkom bə́ byə́m. 10Ńdɔ Nebuzaradân, ǹdzóe bənɔ́nī bə̄zimbi, a ngálíg á ńnam Yúda míḿbúbúá mísə̄ yā ńnam, yǎ mí ngábə́ bələ́ kig dzóm; ńdɔ̄ fə a ngáman bɔ́ kǎb mə̄fúb mə́ wɔ̂n ai zəzə mə́fúb. 11Ású Yeremías, Nabukodonosor, ǹkúkúmá yǎ Babilón, á ngābénde Nebuzaradân, ǹdzóe bənɔ́nī bəzimbi nâ: